b"\n_START_ARTICLE_\nThomas Dybdahl\n_START_SECTION_\nBiografi\n_START_PARAGRAPH_\nDybdahl var gitarist i det jazz- og popinspirerte Stavanger-bandet Quadraphonics, men satset etterhvert p\xc3\xa5 en solokarriere. Han fikk mye oppmerksomhet for sin singledebut Bird EP i 2000. EP-en John Wayne EP i 2001 ble ogs\xc3\xa5 tatt godt imot av det platekj\xc3\xb8pende publikum._NEWLINE_\xc3\x85ret etter ga Dybdahl ut sitt f\xc3\xb8rste album, ...That Great October Sound, etter \xc3\xa5 ha gitt ut to utgivelser med lavm\xc3\xa6lt, akustisk materiale, i stor grad inspirert av Neil Young og alternativ countrymusikk. Albumet solgte godt p\xc3\xa5 bakgrunn av omfattende radiospilling og presseoppmerksomhet. For albumet vant han Alarmprisen 2003 i klassen pop og Spellemannprisen 2002 i klassen popsolist. Han fikk dessuten Edvard-prisen 2003 i klassen popul\xc3\xa6rmusikk for sangen \xc2\xabAll's Not Lost\xc2\xbb._NEWLINE_Platene Stray Dogs (2003) og One Day You'll Dance for Me, New York City (2004), befestet Dybdahls posisjon som en av landets fremste popmusikere. Han ble nominert til to priser under Spellemannprisen 2003: mannlig popsolist for Stray Dogs og \xc3\xa5rets musikkvideo for \xc2\xabCecilia\xc2\xbb. Hans fjerde album Science ble gitt ut i 2006 og for det vant han Spellemannprisen 2006 som beste mannlig artist. For sitt femte album, Waiting for That One Clear Moment fra 2010, ble han nominert til Spellemannprisen 2010 i klassen mannlig artist. I 2013 kom hans sjette album What's Left Is Forever.\n_START_SECTION_\nAndre prosjekter\n_START_PARAGRAPH_\nThomas Dybdahl er ogs\xc3\xa5 vokalist i popgruppen The National Bank, som har medlemmer blant annet fra Jaga Jazzist og Bigbang. The National Bank album- og konsertdebuterte sommeren 2004, og fikk Spellemannprisen for \xc3\xa5rets pop-album. Dybdahl er ogs\xc3\xa5 medlem av jazzgruppen Sesong, sammen med \xc3\x98yvind Jakobsen og Snorre Seim._NEWLINE_H\xc3\xb8sten 2010 var han produsent for Bj\xc3\xb8rn Eidsv\xc3\xa5gs album Rundt neste sving. Samarbeidet ble innledet ved at de to artistene utfordret hverandre via YouTube. Det begynte med Eidsv\xc3\xa5gs uttalelse til Stavanger Aftenblad om at han ville legge opp den dagen Dybdahl sang p\xc3\xa5 norsk. Dybdahl utfordret Eidsv\xc3\xa5g til \xc3\xa5 lage musikk uten \xc2\xabbibelske referanser, seksuelle undertoner og r\xc3\xb8dvinsmarinade\xc2\xbb i en video, samtidig som han presenterte l\xc3\xa5ten \xc2\xabRi stormen ut\xc2\xbb, hvor han synger p\xc3\xa5 norsk."